जतमई वाॅटर फाॅल में पानी नहीं, पर्यटक लौट रहे हैं इसलिए 10 हार्सपॉवर के तीन पंप से पानी लिफ्ट कर बनाया कृत्रिम झरना

भूपेश केशरवानी | रायपुर . बारिश न होने से छत्तीसगढ़ सूखे के मुहाने पर खड़ा है। इसका असर अब जन-जीवन पर पड़ने लगा है। राजधानी से 85 किलोमीटर दूर प्रसिद्ध जतमई वाॅटर फॉल में जुलाई महीने में पानी नहीं है। फॉल को सूखा देख पर्यटक मायूस हो लौट रहे हैं। पर्यटकों को रोकने के लिए वन विभाग ने क्रेडा की मदद से जुगाड़ तंत्र का इस्तेमाल किया है। वन विभाग ने फॉल के नीचे 1 लाख लीटर क्षमता का टैंक बनाया है। टैंक को भरने के लिए बोर किया गया है, इसमें 5 हॉर्स पॉवर की मोटर लगाई गई हैै जो टैंक में पानी भरती है।

टैंक से फॉल तक पानी लिफ्ट करने के लिए 10-10 हॉर्स पॉवर के तीन सबमर्सिबल पंप लगाए गए हैं। ये पंप करीब 400 मीटर दूर 3 अलग-अलग जगह तक पानी लिफ्ट करते हैं, जहां से झरने के रूप में इन्हें गिराया जाता है। जतमई के आसपास के लोगों के अनुसार सूखे की ऐसी स्थिति कई साल बाद बनी है। इससे पहले झरने में पर्याप्त पानी रहता था और पर्यटकों की भीड़ भी उमड़ती थी। पहली बार पर्यटकों की संख्या घटी है। जो पहुंच भी रहे हैं वे भी मायूस होकर लौट जाते हैं।